text: Byggefirma genopstår under nyt navn
  31 august 2013 kl. 17.12
  Byggefirmaet Erik Jensen Kragelund A/S genopstår under nyt navn EJK Aarhus A/S, Kragelund og det redder 47 arbejdspladser.
  Den danske byggebranche har været i knæ i denne uge efter entreprenørgiganten Pihl & Søn gik konkurs i mandags.
  I firmaet Erik Jensen Kragelund A/S har der de seneste dage været dybe rynker i panden. Konkursen hos Pihl & Søn har nemlig betydet at virksomhedens 110 ansatte blev fyret i onsdags, og selskabet blev erklæret konkurs. Men siden har virksomhedens ledelse og ikke mindst bank arbejdet for at redde stumperne. Og nu er 47 af de tidligere ansatte genansat i en rekonstruktion af det gamle selskab. Så mandag morgen kan de igen tage på arbejde for firmaet i Kragelund.
  